
Döntéshozatal: minősített többség 

Tárgyalás módja: nyilvános ülés
Általános indokolás

Martfű Város Önkormányzata Képviselő-testületének az önkormányzat által adományozható elismerések alapításáról és adományozásának rendjéről szóló 
___/2015.(___.___.) önkormányzati rendelethez


Martfű Város Önkormányzatának Képviselő-testülete 2015. július 30-ai ülésén döntött arról, hogy az önkormányzat által adományozható elismerések alapításáról és adományozásának rendjéről szóló 40/2011.(XII.16.) önkormányzati rendeletben szabályozott számos elismerésre vonatkozóan a Martfű Város Önkormányzata Képviselő-testületének Oktatási, Művelődési, Sport, Civil és Egyházi Kapcsolatok Bizottsága a módosítási javaslatát dolgozza ki és terjessze be a képviselő-testület elé. 
A módosítási javaslatok az eredeti rendelet szerkezetváltozását is igényelték, ezért a rendeletmódosítás helyett új rendelet megalkotása vált szükségessé.



Részletes indokolás 

1.§-4.§-hoz: Részletesen szabályozza a Martfű Város Díszpolgára kitüntető cím adományozásának szabályait.

5.§-6.§-hoz: Részletesen szabályozza a Martfű Városért Díj kitüntetés adományozásának szabályait.

7.§-8.§-hoz: Részletesen szabályozza a Martfű Város Pedagógiai, Nevelési Díja adományozásának szabályait. 

9.§-10.§-hoz: Részletesen szabályozza a Martfű Város Kulturális és Művészeti Díja adományozásának szabályait.

11.§-12.§-hoz: Részletesen szabályozza a Martfű Város Közszolgálatáért Díja adományozásának szabályait.

12.§-14.§-hoz: Részletesen szabályozza a Martfű Város Sport Díja adományozásának szabályait.

15.§-18.§-hoz: Részletesen szabályozza az Önkormányzati Elismerő Oklevél adományozásának szabályait.

19.§-20.§-hoz: Részletesen szabályozza az elismerések adományozásával kapcsolatos közös szabályokat.

21.§-hoz: Tartalmazza a hatálybalépéssel és a hatályon kívül helyezéssel kapcsolatos szabályokat.






Előzetes hatásvizsgálat:

Martfű Város Önkormányzata Képviselő-testületének az önkormányzat által adományozható elismerések alapításáról és adományozásának rendjéről szóló 
___/2015.(___.___.) önkormányzati rendelethez


1. Társadalmi, gazdasági és költségvetési hatások:

Martfű Város Önkormányzatának Képviselő-testülete számára kiemelt fontosságú, hogy a helyi közösség szolgálatában kiemelkedő érdemeket szerzett személyeket és szervezeteket méltó elismerésben részesíthesse, valamint személyüket és elért eredményeiket megfelelőképpen értékelve állíthassa példaként az utókor elé.
Költségvetési hatásaként jelentkezik az elismerésekhez tartozó pénzösszegek költségvetési rendeletben történő tervezésének kötelezettsége, a fedezet biztosítása minden évben.

2. Környezeti és egészségügyi következmények:

Környezeti és egészségügyi következmények nincsenek.

3. Adminisztratív terheket befolyásoló hatások:

Az új rendelet megalkotásával a rendelkezések alkalmazása egyszerűbbé válik, az elismerésben részesülők nyilvántartásának vezetése minimális adminisztrációs többletterhet jelent.

4. A rendelet megalkotásának szükségessége, elmaradásának várható következményei:

A rendelet megalkotása  jogszabályi rendelkezések alapján nem kötelező, elmaradása esetén nem lenne mód a közösség szolgálatában kiemelkedő jelentőséggel munkálkodók tevékenységének elismerésére.

5. A rendelet alkalmazásához szükséges személyi, szervezeti, tárgyi és pénzügyi feltételek:

A személyi, szervezeti, tárgyi és pénzügyi feltételek adottak.

Martfű, 2015. november 18.

Látta: Dr. Papp Antal polgármester
           Szász Éva jegyző
                                                                                                          Rágyanszky István
                                                                                                           elnök




MARTFŰ VÁROS ÖNKORMÁNYZATA
KÉPVISELŐ-TESTÜLETÉNEK

____/2015.(___.___.) önkormányzati rendelete

az Önkormányzat által adományozható elismerések alapításáról és adományozásának rendjéről

Martfű Város Önkormányzatának Képviselő-testülete a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i.) pontjában meghatározott feladatkörében eljárva az Önkormányzat által adományozható elismerések alapításáról és adományozásának rendjéről az alábbi rendeletet alkotja:


1. MARTFŰ VÁROS DÍSZPOLGÁRA

1. § Martfű Város Önkormányzatának Képviselő-testülete „Martfű Város Díszpolgára” kitüntetést alapít és adományozhat azon személyek elismerésére, akik életük példájával, életművükkel maradandó érdemeket szereztek a gazdasági, társadalmi élet, a tudományok, a művészetek, a kultúra vagy a sport területén maradandót alkottak, elért eredményükkel, teljesítményükkel a város érdekeit szolgálták, jó hírnevét öregbítették, hozzájárultak Martfű város fejlődéséhez, értékeinek gyarapításához.

2. § (1) Az Önkormányzat elismerését az e célra készült arany pecsétgyűrű, díszoklevél és pénzjutalom testesíti meg.

(2) A címmel járó legalább 14 karátos arany pecsétgyűrűt a város címere ékesíti, közben „Martfű Város Díszpolgára” felirattal.

(3) A pénzjutalom összege bruttó 200.000.-Ft (azaz: Kettőszázezer forint).

(4) A díszpolgári cím adományozásával elhunyt személy emléke is megtisztelhető (posztumusz kitüntetés).

(5) Az elhunyt személy részére adományozott cím átvételére az örökös, vagy családjának képviselője jogosult.

3. § (1) A díszpolgári cím adományozását részletes írásbeli indokolással kezdeményezhetik: 

a) a képviselő-testület tagjai, bizottságai, valamint a jegyző,

b) a városban működő közösségek, intézmények, gazdálkodó és egyéb szervezetek, egyesületek, érdekképviseletek, egyházak vezetői, magánszemélyek.

(2) A javaslatokat előzetesen véleményezi az Oktatási, Művelődési, Sport, Civil és Egyházi Kapcsolatok Bizottsága.

(3) Évente legfeljebb egy díszpolgári cím adományozható.

(4) A kitüntető címet a polgármester adja át nemzeti ünnepünk, augusztus 20-a alkalmából rendezett városi ünnepség keretében. 

 (5) Martfű Város Önkormányzatának Képviselő-testülete a kitüntetés átadására ettől eltérő időpontot is megállapíthat.

4. § (1) A város díszpolgárát megkülönböztetett tiszteletben és megbecsülésben kell részesíteni, így különösen 

a) megilleti a „Martfű Város Díszpolgára” cím viselésének a joga,

b) a Képviselő-testület által rendezett ünnepségekre és fontosabb rendezvényekre meg kell hívni,

c) külön döntés alapján a várost képviselő delegáció résztvevőjének jelölhető,

d) elhalálozásakor ingyenes díszsírhely illeti meg. 


2. MARTFŰ VÁROSÉRT DÍJ

5. § (1) Martfű Város Önkormányzatának Képviselő-testülete „Martfű Városért Díj” kitüntetést alapít és adományozhat azoknak a személyeknek, közösségeknek, akik (amelyek) folyamatosan több éven keresztül kifejtett munkásságukkal hozzájárultak településünk múltjának megőrzéséhez, elősegítették a város életének felemelkedését, fejlődését, Martfű érdekeit szolgálták, jó hírnevét öregbítették.

(2) Az Önkormányzat elismerését az e célra készült emlékplakett, oklevél és pénzjutalom testesíti meg.

(3) A kitüntetés adományozásával elhunyt személy emléke is megtisztelhető (posztumusz kitüntetés). 

(4) Az elhunyt személy részére adományozott kitüntetés átvételére az örököse, vagy családjának képviselője (hozzátartozója) jogosult. 

(5) Az egyéneknek és közösségeknek átadandó pénzjutalom összege bruttó 150.000.-Ft (azaz: Százötven-ezer forint).

(6) Évente legfeljebb kettő kitüntető díj adományozható. Kivételesen, kiemelkedő évfordulók alkalmából a tárgyévben adható kitüntető díjak számát Martfű Város Önkormányzatának Képviselő-testülete megemelheti.

(7) A kitüntető díjat a polgármester adja át a nemzeti ünnepünk, augusztus 20-a alkalmából rendezett városi ünnepség keretében. Martfű Város Önkormányzatának Képviselő-testülete a kitüntetés átadására ettől eltérő időpontot is megállapíthat. 



6. § (1) A kitüntető díj adományozását részletes írásbeli indokolással kezdeményezhetik: 

a) a képviselő-testület tagjai, bizottságai, valamint a jegyző,

b) a városban működő közösségek, intézmények, gazdálkodó és egyéb szervezetek, egyesületek, érdekképviseletek, egyházak vezetői, magánszemélyek.


(2) A javaslatokat előzetesen véleményezi az Oktatási, Művelődési, Sport, Civil és Egyházi Kapcsolatok Bizottsága.


3. MARTFŰ VÁROS PEDAGÓGIAI, NEVELÉSI DÍJA

7. § (1) Martfű Város Önkormányzatának Képviselő-testülete „Martfű Város Pedagógiai, Nevelési Díja” kitüntetést alapít, és adományozhat azon pedagógusok, nevelők, bölcsődei gondozók munkásságának méltó elismerésére és megörökítésére, akik az oktatás-nevelés területén aktív tevékenységükkel kimagasló érdemeket szereztek. Továbbá adományozható azoknak a nyugállományi pedagógusoknak, akik életútjuk alapján példaként állíthatóak a jelen és az utókor számára.

(2) Az Önkormányzat elismerését az célra készített kisplasztika, díszoklevél és pénzjutalom testesíti meg.

(3) A kitüntető díj adományozásával elhunyt személy emléke is megtisztelhető (posztumusz díj).

(4) Elhunyt pedagógus részére adományozott kitüntető díj átvételére az örököse, vagy családjának képviselője (hozzátartozója) jogosult.

(5) A díjból évente legfeljebb három adományozható.

(6) A díjjal járó pénzjutalom összege bruttó 75.000.-Ft (azaz: Hetvenötezer forint)

8. § (1) A kitüntető díj adományozását részletes írásbeli indokolással kezdeményezhetik:

a) a képviselő-testület tagjai és állandó bizottságai,

b) a városi nevelési, oktatási intézmények vezetői, nevelő- vagy tantestületei, érdekképviseletek.

(2) A díj adományozására vonatkozó kezdeményezést minden év április 30-ig a polgármesterhez kell benyújtani.

(3) A javaslatokat az Oktatási, Művelődési, Sport, Civil és Egyházi Kapcsolatok Bizottsága előzetesen véleményezi. 

(4) A díjat a polgármester adja át évente a pedagógus nap alkalmából rendezett városi ünnepségen. 


4. MARTFŰ VÁROS KULTURÁLIS, MŰVÉSZETI DÍJA

9. § (1) Martfű Város Önkormányzatának Képviselő-testülete „Martfű Város Kulturális, Művészeti Díja” kitüntetést alapít és adományozhat azon személyek, közösségek részére akik (amelyek) a kulturális, vagy művészeti élet területén kimagasló színvonalú eredményeket értek el. 

(2) Az Önkormányzat elismerését az e célra készített plakett, díszoklevél és pénzjutalom testesíti meg. 

(3) A kitüntető díj adományozásával elhunyt személy emléke is megtisztelhető (posztumusz díj)

(4) Az elhunyt személy részére adományozott kitüntető díj átvételére az örököse, vagy családjának képviselője (hozzátartozója) jogosult.

(5) A díjból évente legfeljebb kettő adományozható.

(6) A díjjal járó pénzjutalom összege személyek és közösségek esetén egyaránt bruttó 75.000.-Ft (azaz: Hetvenötezer forint)

10. § (1) A kitüntető díj adományozását részletes írásbeli indokolással kezdeményezhetik:

a) a képviselő testület tagjai és állandó bizottságai,

b) kulturális, művészeti intézmények, egyesületek, civil szervezetek. 

(2) A díj adományozására vonatkozó kezdeményezést minden év november 30-ig a polgármesterhez kell benyújtani. 

(3) A javaslatokat az Oktatási, Művelődési, Sport, Civil és Egyházi Kapcsolatok Bizottsága előzetesen véleményezi.

(4) A díjat a polgármester adja át évente a „Magyar Kultúra Napja” alkalmából rendezett ünnepségen. 


5. MARTFŰ VÁROS KÖZSZOLGÁLATÁÉRT DÍJA

11. § (1) Martfű Város Önkormányzatának Képviselő-testülete „Martfű Város Közszolgálatáért Díja” kitüntetést alapít és adományozhat a város egészségügyi, szociális, közigazgatási és település üzemeltetési feladatainak ellátása során kimagasló színvonalú tevékenységet végzők elismerésére. 

(2) Az Önkormányzat elismerését az e célra készített plakett, díszoklevél és pénzjutalom testesíti meg. 

(3) A kitüntető díj adományozásával elhunyt személy emléke is megtisztelhető (posztumusz díj).
(4) Az elhunyt személy részére adományozott kitüntető díj átvételére az örököse, vagy családjának képviselője (hozzátartozója) jogosult.

(5) A díjból évente legfeljebb kettő adományozható.

(6) A díjjal járó pénzjutalom összege bruttó 75.000.-Ft (azaz: Hetvenötezer forint).

12. § (1) A kitüntető díj adományozását részletes írásbeli indokolással kezdeményezhetik: 

a) a képviselő-testület tagjai, bizottságai és a jegyző,

b) a közszolgáltatási feladatot ellátó intézmények.

(2) A díj adományozására vonatkozó kezdeményezést minden év június 10-ig a polgármesterhez kell benyújtani. 

(3) A javaslatot az Oktatási, Művelődési, Sport, Civil és Egyházi Kapcsolatok Bizottsága előzetesen véleményezi.

(4) A kitüntető díjat a polgármester adja át a „Köztisztviselők Napja” és a „Semmelweis Nap” alkalmából rendezett közös ünnepségen. 
 (5) Martfű Város Önkormányzatának Képviselő-testülete a díj átadására ettől eltérő   időpontot is megállapíthat. 


6. MARTFŰ VÁROS SPORT DÍJA

13. § (1) Martfű Város Önkormányzatának Képviselő-testülete „Martfű Város Sport Díja” kitüntetést alapít és adományozhat azon személyek, közösségek részére, akik (amelyek) a sport területén kimagasló színvonalú eredményeket értek el. 

(2) Az Önkormányzat elismerését az e célra készített serleg, díszoklevél és pénzjutalom testesíti meg. 

(3) A kitüntető díj adományozásával elhunyt személy emléke is megtisztelhető (posztumusz díj).

(4) Az elhunyt személy részére adományozott kitüntető díj átvételére az örököse, vagy családjának képviselője (hozzátartozója) jogosult. 

(5) A díjból évente legfeljebb kettő adományozható. 

(6) A díjjal járó pénzjutalom összege személyek és közösségek esetén egyaránt bruttó 75.000,- Ft (azaz: Hetvenötezer forint). 

14. § (1) A kitüntetető díj adományozását részletes írásbeli indokolással kezdeményezhetik: 

a) a képviselő-testület tagjai, bizottságai,
	
b) a városban működő sportegyesületek, sportszervezetek.

(2) A díj adományozására vonatkozó kezdeményezést minden év november 1-ig kell a polgármesterhez benyújtani.

(3) A javaslatokat az Oktatási, Művelődési, Sport, Civil és Egyházi Kapcsolatok Bizottsága előzetesen véleményezi. 

(4) A díjat a polgármester adja át évente a sportolóknak december hónapban megrendezett ünnepségén.


7. ÖNKORMÁNYZATI ELISMERŐ OKLEVÉL

15. § (1) Martfű Város Önkormányzatának Képviselő-testülete „Önkormányzati Elismerő Oklevél” kitüntetést alapít és adományozhat azon személyek és közösségek munkásságának méltó elismerésére és megörökítésére, akik (amelyek) Martfű városért, az itt élő és dolgozó emberekért tevékenykedtek, vagy a maguk területén kiemelkedő teljesítményt nyújtottak. 

(2) Az önkormányzat elismerését az e célra készített díszoklevél testesíti meg.

16. § (1) Adományozható önkormányzati elismerő oklevelek: 

a) „Az év munkahely teremtője” önkormányzati elismerő oklevél,

b) „Az év adózója” önkormányzati elismerő oklevél,

c) „Az év adományozója” önkormányzati elismerő oklevél,

d) „Az év civil szervezete” önkormányzati elismerő oklevél,

e) „Az év tanulója” önkormányzati elismerő oklevél,

f) „Az év művészeti teljesítménye” önkormányzati elismerő oklevél,

g) g.) „Az év sportteljesítménye” önkormányzati elismerő oklevél.

17. § (1) „Az év munkahelyteremtője” önkormányzati elismerő oklevél annak a gazdasági szervezetnek vagy magánvállalkozónak adható, amely (aki) az adományozást megelőző egy évben a legtöbb új munkahelyet hozta létre Martfű városban. 

(2) „Az év adózója” önkormányzati elismerő oklevél annak a gazdasági szervezetnek vagy magánvállalkozónak adható, amely (aki) az adományozást megelőző adóévben a legtöbb helyi adót fizette be Martfű Város Önkormányzatának. 

(3) „Az év adományozója” önkormányzati elismerő oklevél azon magánszemély, vagy szervezet részére adható, aki az elbírálást megelőző egy évben a legtöbb adományt, közérdekű felajánlást, vagy önkéntes munkát biztosította a köz javára. 

(4) „Az év civil szervezete” önkormányzati elismerő oklevél azon martfűi civil szervezet, önszerveződő közösség részére adható, amely a település és az itt lakók érdekében a leghasznosabbnak, legeredményesebbnek ítélt tevékenységet fejtette ki az elbírálást megelőző egy évben. 

(5) „Az év tanulója” önkormányzati elismerő oklevél adható azon középiskolás, általános iskolás: alsó és felső tagozatos diáknak, aki az adott tanévben a tanulmányai során kiemelkedő teljesítményt, tanulmányi versenyen kimagasló eredményt ért el.

(6) „Az év művészeti teljesítménye” önkormányzati elismerő oklevél azon martfűi kulturális, művészeti életet gazdagító személy vagy közösség részére adható, aki (amely) az odaítélést megelőző egy évben kiemelkedő teljesítményt nyújtott a művészet valamely ágában. 

(7) „Az év sportteljesítménye” önkormányzati elismerő oklevél azon sportolónak, vagy csapatnak adható, aki (amely) az elbírálást megelőző egy évben kiemelkedő sportteljesítményt nyújtott valamely sportágban.

18. § (1) Az önkormányzati elismerő oklevél adományozását rövid írásbeli indokolással kezdeményezhetik:

a) képviselő-testület tagjai, bizottsága,

b) városban működő nevelési, oktatási, művelődési, művészeti intézmények, sportszervezetek, civilszervezetek.

(2) A javaslatokat a polgármesterhez kell benyújtani: 
 
a) 16. § (1) bekezdés a.), b.) pontjára vonatkozóan minden év január 31-ig,

b) 16. § (1) bekezdés e.) pontjára vonatkozóan minden év május 31-ig,

c) 16. § (1) bekezdés f.) pontjára vonatkozóan minden év november 30-ig,

d) d.) 16. § (1) bekezdés g.) pontjára vonatkozóan minden év november 30-ig.

(3) A javaslatokat a 16. § (1) bekezdés a.), b.), c.), d.), f.) pontjára vonatkozóan az Oktatási, Művelődési, Sport, Civil és Egyházi Kapcsolatok Bizottsága előzetesen véleményezi. 

(4) Az önkormányzati elismerő oklevél odaítéléséről a 16. § (1) e.), g.) pontjára vonatkozóan az Oktatási, Művelődési, Sport, Civil és Egyházi Kapcsolatok Bizottsága dönt. 

(5) Az önkormányzati elismerő oklevelet a polgármester adja át:

a) A 16. § (1) bekezdés a.), b.) pontjára vonatkozóan évente február 28-ig ünnepélyes keretek között,

b) A 16. § (1) bekezdés c.), d.) pontjára vonatkozóan a nemzeti ünnepünk, augusztus 20-a alkalmából rendezett városi ünnepség keretében, 

c) A 16. § (1) bekezdés e.) pontjára vonatkozóan évente a tanévzáró ünnepségen,

d) A 16. § (1) bekezdés f.) pontjára vonatkozóan évente a „Magyar Kultúra Napja” alkalmából rendezett ünnepségen,

e) A 16. § (1) bekezdés g.) pontjára vonatkozóan évente a sportolóknak december hónapban megrendezett ünnepségén.


8. KÖZÖS SZABÁLYOK

19. § (1) A kitüntetések adományozásával járó költségeket a Martfű Város Önkormányzatának költségvetésében kell biztosítani.

(2) A kitüntetésekről a Polgármesteri Hivatal nyilvántartást vezet.

(3) A kitüntetések adományozásáról a város lakosságát a helyi újságon és a város honlapján keresztül tájékoztatni kell. 

20. § (1) A kitüntetést vissza kell vonni, ha a kitüntetett arra méltatlanná vált.

(2) A kitüntetésre méltatlanná válik az, akit a bíróság jogerősen szabadságvesztésre ítélt, vagy a közügyek gyakorlásától eltiltott. 

(3) A kitüntetés visszavonása az adományozó hatáskörébe tartozik. 


9. ZÁRÓ RENDELKEZÉSEK

21. § E rendelet a kihirdetést követő napon lép hatályba és ezzel egyidejűleg az Önkormányzat által adományozható elismerések alapításáról és adományozásának rendjéről szóló 40/2011. (XII. 16) önkormányzati rendelet hatályát veszti.



	Dr. Papp Antal	Szász Éva
	polgármester	jegyző

